<classify> SHIRIKA la Umoja wa Mataifa linaloshughulikia Idadi ya Watu UNFPA na Benki ya Dunia zimeeleza kuendelea kusaidia uzalishaji wa takwimu nchini ikiwamo Sensa ya Watu na Makazi ya Mwaka 2022.Taasisi hizo zimetoa ahadi hiyo wiki hii wakati wa hafla ya kutangaza matokeo ya zoezi la kutenga maeneo katika Wilaya ya Bahi na uzinduzi wa Kitabu cha Taarifa za Kiuchumi na Kijamii cha Halmashauri ya Bahi kwa Mwaka 2019 huko Bahi mkoani Dodoma.Naibu Mwakilishi wa UNFPA nchini, Dk Wilfred Ochan alisema shirika hilo linaisaidia Tanzania sio tu katika maandalizi ya awali ya sense, bali katika uchambuzi wa data, kutoa matokeo hadi kuyasambaza kwa wadau. Alibanisha kuwa shirika lake lina historia ya muda mrefu ya ushirikiano na Tanzania katika kutekeleza Sensa za Watu Makazi pamoja na uzalishaji wa takwimu nyingine.UNFPA inajivunia mchango wake katika mafaniko ya Tanzania kutekeleza Sensa za Watu na Makazi katika miongo iliyopita, katika kuimarika kwa uwezo wa Tanzania wa kuzalisha takwimu za msingi na zile tafiti za kitakwimu zinazowahusu wananchi, alieleza Dk Ochan.Alisema anaamini fika kuwa kutokana na uzoefu wa ofisi za takwimu NBS na OCGS, sifa za kitaaluma walizonazo watumishi wa ofisi hizo, dhamira na utashi wa serikali, Sensa ya Mwaka 2022 itakuwa ya mafanikio makubwa.Alieleza kuwa Sensa ya Watu na Makazi ya Mwaka 2022 itakuwa ya kipekee kwa kuwa kwa mara ya kwanza Tanzania itatumia tekinolojia mpya za kisasa tangu maadalizi ya mwanzo hadi mwisho wa utekelezaji wake.Matumizi ya simu janja, vishikwambi tablets na mifumo ya inayotumia mitandao katika kuhesabu watu ambayo ni sehemu ya mapinduzi ya data katika mukhtadha wa Sensa za miaka 2022 naamini kila mmoja wetu atakuwa anajivunia kuona sehemu ya mapinduzi haya yanaongozwa na Ofisi yetu ya Taifa ya Takwimu, alieleza.Kabla ya uzinduzi huo, viongozi wa Wilaya ya Bahi wakiongozwa na Mkuu wa wilaya, Mwanahamisi Munkunda, wageni waalikwa wakiwamo wadau wa maendeleo waliangalia ramani zinazoonesha mtawanyiko wa huduma mbalimbali za jamii katika wilaya hiyo na ramani za kuhesabia watu kwa ajili ya Sensa ya Watu na Makazi ya Mwaka 2022.Kwa upande wake, Benki ya Dunia imeahidi kuendelea kuisaidia Tanzania kuimaisha maendeleo mfumo wa Taifa wa Takwimu nchini. Elizabeth Talbert aliyeiwakilisha benki hiyo katika hafla hiyo alieleza kuwa benki hiyo imekuwa mstari wa mbele kuisaidia Tanzania kuimarisha Mfumo wa Taifa wa Takwimu.Talbert aliwapongeza watumishi wa NBS na OCGS kwa kazi nzuri wanayoifanya katika kutenga maeneo na uzalishaji wa ramani hizo na kusisitiza kuwa kufikia Agosti, 2019 ni lazima nchi nzima iwe imegawanywa katika maeneo ya kuhesabia watu ili sensa ifanyike kwa murua.  <topic>: KITAIFA 